Et af de selskaber, der ofte nævnes som et muligt salgsemne, er flyselskabet SAS. Den norske regering solgte sin andel sidste år, og Danmarks og Sveriges aktieposter rækker nu ikke længere til et flertal.

Men før et salg af Danmarks 14 procent af SAS-aktierne kan komme på tale, skal der være flere ting på plads. Blandt andet vil det betyde noget, om Sverige også vil sælge.

- Danmarks andel alene er for lille til at få en god pris. Men hvis Sverige sælger samtidig, kan en køber formentlig lykkes med at få langt over 50 procent af aktierne, og det giver mulighed for at bestemme virksomhedens retning. Det er noget, der vil hæve prisen, siger Per Nikolaj Bukh.

Men der skal også en god portion politisk mod til, for uden statslige aktier vil det være sværere at holde SAS-arbejdspladser og flyafgange i Danmark, og samtidig vil befolkningen hurtigt mærke det, hvis der kommer serviceforringelser.